S Untersuechungsgebiät vum ALA umfasst d Departement Haut-Rhin un Bas-Rhin - dodermit isch s gleiner hochalemannisch Gebiät im Oberelsass un s groß niideralemannisch (gnaü gsait: oberrhiinalennisch) Gebiät vum Elsass erfasst; an dr lothringische un bsunders an d Pfälzer Gränz kunnt e Stick Rhiinfränkisch drzue. (S Rhiinfränkisch z Lothringe wird vum Atlas linguistique et ethnographique de la Lorraine Germanophone (ALLG) dargstellt). In 214 elsässische Ortschafte sin Ufnahme gmacht wore - des sin 22,5% vu allene. Des heißt, dert sin elteri Mänsche noch eme Frogekatalog zum Dialäkt befrogt wore. Diä Befrogunge sin zwische 1953 un 1965 meischtens vum Ernest Beyer († 1970) gmacht wore. Fir dr 3. un dr 4. Band sin nommol Nocherhebunge blant.